Marte Michelet

Marte Brekke Michelet (født 1975) er en norsk journalist, kommentator og forfatter.

 Karriere 
Marte Michelet jobbet i Dagbladet fra 2006 til 2014, fra januar 2009 som debatt- og kronikkansvarlig, samt restaurantanmelder. Som svært aktiv kommentator har hun skrevet mye om feminisme, innvandring, integrering og asylpolitikk og vært en skarp kritiker av den kontrajihadistiske bevegelsen.

Høsten 2014 ga hun ut boka Den største forbrytelsen - Ofre og gjerningsmenn i det norske holocaust på Gyldendal forlag, som senere vant Brageprisen i 2014 i kategorien sakprosa. I 2020 hadde dramafilmen Den største forbrytelsen premiere, basert på Michelets bok. Den var regissert av Eirik Svensson med manus skrevet av Harald Rosenløw Eeg og Lars Gudmestad.

Hva visste hjemmefronten?
To år senere fulgte hun opp med Hva visste hjemmefronten?, en sakprosabok som skapte debatt omkring Hjemmefrontens angivelige unnfallenhet overfor Holocaust i Norge under krigen. Blant annet ble Michelet beskyldt for historieforfalskning.   For boken mottok hun Bokhandelens sakprosapris til forfattere for 2019.

I ettertid oppsto en debatt rundt kildebruk, samt henvisninger til kilder brukt av Michelet som ikke lot seg verifisere. I 2020 utga forfatterne Elise Barring Berggren, Bjarte Bruland og Mats Tangestuen boken Rapport frå ein gjennomgang av Hva visste hjemmefronten? der de hevdet å påvise systematiske feil i Michelets bok, og at sentrale konklusjoner i liten grad var støttet av kildematerialet. «Jeg har gjort noen feil, som skal og må beklages, men jeg er ingen juksemaker», sa Marte Michelet til Bergens Tidende 12. februar 2021. 

I 2021 utga forfatteren Espen Søbye boka Hva vet historikerne? Om hjemmefronten og deportasjonen av jødene, der han fulgte opp både Michelets bok og historikernes kritikk.

I 2021 utga Michelet boken Tilsvar. Svar på motboken til Hva visste hjemmefronten?.Michelet, Marte: «Tilsvar. Svar på motboken til Hva visste hjemmefronten?, Gyldendal Norsk Forlag 2021. I den nye boken utviste hun noe selvkritikk, spesielt om påståtte profittmotiver hos navngitte medlemmer av Carl Fredriksens Transport, men de aller fleste innvendingene i motboken avviste hun.Michelet, Marte: «Tilsvar. Svar på motboken til Hva visste hjemmefronten?, Gyldendal Norsk Forlag 2021.

I november 2022 ble en ny utgave av «Hva visste Hjemmefronten» utgitt. Deler av boken var omskrevet, og feil var blitt rettet.  Etterkommere av motstandsfolk som var omtalt i boken, vurderte ikke lenger søksmål etter at Michelet i 2021 hadde beklaget offentlig sin omtale av visse motstandsfolk: 

«I mange runder har jeg tatt selvkritikk for hvordan jeg har omtalt lederne i Carl Fredriksens Transport. Det kan godt gjentas. Jeg gjorde feilbedømming, særlig av Alf T. Pettersen, som ble hengt ut på feilaktig grunnlag. Det har vært fælt for etterkommerne og veldig viktig å få rettet opp», uttalte Michelet i et intervju med Aftenposten. 

Hun beklaget at hun gikk for langt i å antyde at lederskikkelsene var drevet av et profittmotiv. Hele kapittelet var skrevet om i den nye utgaven av boken.

I en artikkel i tidsskriftet Prosa fikk imidlertid også nyutgivelsen sterk kritikk av historikeren Torgeir Ekerholt Sæveraas:

«Det er vel dokumentert at det eksisterte negative holdninger til jøder blant større eller mindre deler av den norske befolkningen, men en direkte korrelasjon mellom holdning og handling er vanskeligere å påvise, både generelt og eventuelt også i hjelpeapparatet. I den forbindelse kan det også påpekes at selv om norske politimenn som foretok arrestasjoner iblant kunne være sympatisk innstilt til sine jødiske fanger, så var dette gjerne fullstendig uvesentlig med hensyn til fangenes videre skjebne. Nyutgivelsen tar i likhet med forgjengeren lite hensyn til slike nyanser, men leder i stedet fortsatt diskusjonen inn på et spor der leseren inviteres til å ta stilling for eller mot forfatteren og hennes tese, og der altfor enkle, monokausale svar presenteres på svært kompliserte spørsmål. Dette er synd, for det er viktige spørsmål Michelet har tatt opp. Nettopp derfor er det da også så nedslående å registrere at nyutgivelsen av Hva visste Hjemmefronten? er lite egnet til å sette sluttstrek for debatten rundt boken som begynte høsten 2018, og at den dessverre heller ikke inviterer til en spesielt konstruktiv fortsettelse.»Sæveraas, Torgeir Ekerholt, «Debatt uten ende? «Michelet-debatten» etter nyutgivelsen av Hva visste Hjemmefronten?», Prosa #2 2023, side 24

I 2023 redigerte Mats Tangestuen boken «Krigen, Holocaust og hjemmefronten», der han i et brev til Gyldendal Norsk Forlag påpekte en rekke feil Michelet fortsatt ikke hadde rettet opp.Tangestuen, Mats (red.), «Krigen, Holocaust og hjemmefronten», Forlaget Press 2023

«Jeg gjorde noen alvorlige feil som gjorde vondt for enkelte etterkommere. Det plager meg fortsatt, og jeg lærte helt enormt av den runden», uttalte Michelet til Aftenposten i 2025.

 Bok om faren Jon Michelet 
I 2025 utga Michelet boken Det har skjedd verre ting i utlandet om sin far Jon Michelet. Boken har fått svært gode kritikker. 

 22. juli 
Hennes daværende samboer, den iranskfødte, svenske politikeren Ali Esbati (født 1976), var på Utøya 22. juli, og overlevde massakren.Dagbladet 18. november 2011: Breivik hadde som mål å likvidere høygravide Marte Terorristen fra Utøya fortalte i avhør at Michelet var et hovedmål (Gro Harlem Brundtland og Jonas Gahr Støre var andre hovedmål) for angrepet. Michelet var på Utøya to dager tidligere.

 Bakgrunn 
Hun var redaktør i RadiOrakel fra 2002 til 2003. Senere var hun journalist i NRK, bl.a. reporter, vaktsjef og programleder i Dagsnytt Atten og Ukeslutt.

Michelet var leder i Rød Ungdom fra 1996 til 1998.

Hun er datter av forfatteren Jon Michelet (1944–2018) og litografen Toril Brekke (født 1952),Lokalhistoriewiki om litografen Toril Brekke søster til Ellen Michelet og halvsøster til forfatteren Tania Michelet (født 1969) og Stella Michelet. Som barn bodde Marte med familien flere år i Zambia.

 Bibliografi 
 1997: Kvinnekamp i sari : Møte med kvinner i India og Nepal (med Kjersti Ericsson og Sissel Henriksen), utgitt av Arbeidernes kommunistpartiakp.no (Besøkt 19. september 2020) 
 2014: Den største forbrytelsen : Ofre og gjerningsmenn i det norske holocaust, Gyldendal.  – filmatisert som Den største forbrytelsen (2020)
 2018/2022: Hva visste hjemmefronten?, Gyldendal. 
 2021: Tilsvar: Svar på motboken til Hva visste hjemmefronten?, Gyldendal. 
 2025: Det har skjedd verre ting i utlandet (biografi om forfatterens far Jon Michelet)

 Referanser 

 Eksterne lenker 






Kategori:Norske journalister
Kategori:Norske sakprosaforfattere
Kategori:Journalister i Dagbladet
Kategori:NRK-journalister
Kategori:Vinnere av Brageprisen
Kategori:Personer fra Oslo